ΚΑΝΟΝΙΣΜΌΣ (ΕΕ) αριθ. 86/2010 ΤΗΣ ΕΠΙΤΡΟΠΉΣ της 29ης Ιανουαρίου 2010 περί τροποποίησης του παραρτήματος Ι του κανονισμού (ΕΚ) αριθ. 1005/2008 του Συμβουλίου όσον αφορά τον ορισμό των προϊόντων αλιείας και του κανονισμού (ΕΚ) αριθ. 1010/2009 της Επιτροπής όσον αφορά την ανταλλαγή πληροφοριών για επιθεωρήσεις σε σκάφη τρίτων χωρών και διοικητικές διευθετήσεις για τα πιστοποιητικά αλιευμάτων Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (1), και ιδίως το άρθρο 9 παράγραφος 1, το άρθρο 12 παράγραφος 5, το άρθρο 51 παράγραφος 3 και το άρθρο 52, Εκτιμώντας τα ακόλουθα: (1) Ο κανονισμός (ΕΚ) αριθ. 1005/2008 εφαρμόζεται σε αλιευτικά προϊόντα που καλύπτονται από τον ορισμό του οικείου άρθρου 2. Το παράρτημα Ι του εν λόγω κανονισμού περιλαμβάνει κατάλογο με τα προϊόντα που εξαιρούνται από τον ορισμό των αλιευτικών προϊόντων. Ο εν λόγω κατάλογος δύναται να αναθεωρείται ετησίως και πρέπει τώρα να τροποποιηθεί βάσει νέων πληροφοριών που συγκεντρώθηκαν στο πλαίσιο της διοικητικής συνεργασίας με τρίτες χώρες, η οποία προβλέπεται στο άρθρο 20 παράγραφος 4 του κανονισμού (ΕΚ) αριθ. 1005/2008. (2) Με τον κανονισμό (ΕΚ) αριθ. 1010/2009 (2), της 22ας Οκτωβρίου 2009, για θέσπιση λεπτομερών κανόνων εφαρμογής του κανονισμού (ΕΚ) αριθ. 1005/2008, καθορίζονται μεταξύ άλλων κριτήρια αναφοράς για επιθεωρήσεις σε λιμένα από τα κράτη μέλη. Προκειμένου τα κράτη μέλη να εφαρμόσουν τα κριτήρια αναφοράς που καθορίζονται στο άρθρο 4 στοιχεία γ) και δ) του εν λόγω κανονισμού, οι πληροφορίες περί επιθεωρήσεων σκαφών τρίτων χωρών πρέπει να διαβιβάζονται ηλεκτρονικά στην Επιτροπή, η οποία οφείλει να διαθέτει τις εν λόγω πληροφορίες στα υπόλοιπα κράτη μέλη. (3) Οι διοικητικές διευθετήσεις βάσει των οποίων το πιστοποιητικό αλιευμάτων συντάσσεται, επικυρώνεται ή υποβάλλεται με ηλεκτρονικά μέσα ή αντικαθίσταται από ηλεκτρονικά συστήματα ιχνηλασιμότητας που εξασφαλίζουν το ίδιο επίπεδο ελέγχου από τις αρχές, πρέπει να περιλαμβάνονται σε κατάλογο του παραρτήματος IX του κανονισμού (ΕΚ) αριθ. 1010/2009. Δεδομένου ότι έχουν συμφωνηθεί νέες διοικητικές διευθετήσεις για τα πιστοποιητικά αλιευμάτων, το εν λόγω παράρτημα πρέπει να επικαιροποιηθεί. (4) Οι κανονισμοί (ΕΚ) αριθ. 1005/2008 και (ΕΚ) αριθ. 1010/2009 πρέπει να τροποποιηθούν αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της αλιείας και της υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις του κανονισμού (ΕΚ) αριθ. 1005/2008 Το παράρτημα I του κανονισμού (ΕΚ) αριθ. 1005/2008 τροποποιείται σύμφωνα με το παράρτημα Ι του παρόντος κανονισμού. Άρθρο 2 Τροποποιήσεις του κανονισμού (ΕΚ) αριθ. 1010/2009 Ο κανονισμός (ΕΚ) αριθ. 1010/2009 τροποποιείται ως εξής: 1) Στο άρθρο 4 προστίθεται η ακόλουθη παράγραφος: «Όσον αφορά τα στοιχεία γ) και δ) της πρώτης παραγράφου, τα κράτη μέλη αναφέρουν αμελλητί στην Επιτροπή το όνομα και τη σημαία του επιθεωρηθέντος σκάφους τρίτης χώρας καθώς και την ημερομηνία της επιθεώρησης. Η Επιτροπή θέτει τις πληροφορίες αυτές στη διάθεση των άλλων κρατών μελών.» 2) Το παράρτημα IX τροποποιείται σύμφωνα με το παράρτημα ΙΙ του παρόντος κανονισμού. Άρθρο 3 Έναρξη ισχύος Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Ιανουαρίου 2010.

[Source: multi_eurlex | Tokens: 3304]